**סיכום כהונת מזכירות 2016-2017**

רגע לפני שמסתיימת כהונתנו כ " מזכירות במודל החדש" ברצוננו לסכם את הנושאים העיקריים בהם עסקנו במהלך השנתיים האחרונות ובכך לסכם עוד פרק ב"**סיפור של אשכולות"** - פרק בו המציאות השתנתה ממעבר מתכניות וחוזים לבניה אינטנסיבית ועשרות רבות של תושבים חדשים שעברו להתגורר באשכולות.

המודל הניהולי הייחודי, שנבחר ברוב מכריע של חברי אגודה, שיקף הלכה למעשה את ההבנה שהאתגרים איתם נדרש היישוב להתמודד, כתוצאה מהפיתוח הפיזי המואץ והגידול הדמוגרפי המשמעותי, דורשים שינוי באופן הניהול של היישוב לכדי ניהול מקצועי עניני וממוקד ולצורך כך זבולון כלפה ויעקב כהן הצטרפו אלינו ( רונית רולו ונטע) מיד בהתחלה ביקשנו מישי גבאי שיצטרף אלינו להנהגת היישוב (וללא זכות בחירה) וזאת מתוקף כהונתו כנציג היישוב במליאת המועצה ויחד יצאנו לדרך כצוות ניהולי מגובש ובעל חזון כדי להצעיד את אשכולות קדימה :

**גיבשנו לעצמינו חזון -**

 אשכולות היא בית לקהילה צומחת איכותית מגוונת ושורשית הפועלת לקידום רווחת תושביה בערבות הדדית כחלק מתבנית נוף ייחודית

**חידדנו את הדרך בה נפעל -**  לנהל את היישוב לאורן של שלוש הנחות יסוד שעמדו לנגד עינינו בכל החלטה שהתקבלה ובכל סוגיה שנידונה:

1. **לייצר ולהשתית תרבות ניהולית מכבדת בעלת אחריות ציבורית הלוקחת בחשבון את טובת הכלל כל זאת בראיית העתיד המתהווה .**
2. **לבנות תשתית ארגונית ותקציבית שמתאימים לגודל היישוב העתידי .**
3. **לחזק את האמון ולבסס את קשרי העבודה של היישוב מול כל גורמי המועצה.**

**הגדרנו את המטרה שעלינו להשיג** - ניהול ותפעול היישוב במציאות המאתגרת והשינויים המתחוללים יום יום באשכולות תוך דרישה להשקעה אישית ומחויבות גבוהה של כל אחד מאתנו לקידום מטרות האגודה ושמירה על בריאות הקהילה באשכולות .

**קליטה**

בשנים 2016-2017 נקלטו למגורים באשכולות **30** משפחות חדשות !! ונכון לסוף 2017 היישוב אשכולות מונה 100 משפחות. זו למעשה קפיצת המדרגה הגדולה ביותר שעברנו ביישוב אשכולות מאז הקמתו , כמזכירות חווינו זאת כאתגר ראשון במעלה של קליטה פיזית של המשפחות בכל התחומים וסיוע בהתאקלמות מהירה ומיטבית שלהם בקהילה. הצלחנו להתמודד ולתת מענה לסיטואציות מורכבות ורגישות ברמה הפיזית של בינוי השלוחה , ברמה האישית של משפחות שחווים קושי המשפחתי במעבר לישוב קהילתי חדש . התמודדנו וניהלנו סיטואציות וקונפליקטים חברתיים מורכבים תוך ראיית טובת הכלל ובניית החוסן ובריאות הקהילה באשכולות אל מול הסוגיות המשפטיות שהתעוררו כתוצאה מהתביעה. כל זאת תוך התמודדות עם אתגרים כלכליים לא פשוטים.

במהלך 2018 עתידות להצטרף ליישוב **כ 40** משפחות נוספות ושלוחה ב' תאוכלס במלואה-

**בסוף 2018 יישוב אשכולות ימנה 140 משפחות שגרות ביישוב – ובכך אנחנו למעשה הופכים להיות היישוב החילוני הגדול ביותר במועצה והעתיד עוד לפנינו**

זהו אתגר קהילתי ארגוני פיזי וכלכלי לא פשוט שגם חברי המזכירות הבאה ידרשו לנהל במקצועיות בחכמה וברגישות יתרה.

**התאמת המבנה הארגוני וסל השירותים המותאם לגידול הדמוגרפי**

מיד עם כניסתנו לתפקיד ראינו שההשפעה המידית והישירה של הגידול הדמוגרפי הוא על שני תחומים עיקריים – ביטחון ומשרדי האגודה

**משרדי האגודה** - כל 64 המשפחות החדשות החלו בפועל לצרוך שירותי משרד שונים ומגוונים כבר בתחילת רכישת הנכס, מבול הטלפונים לצורך מידע ,קליטה , חתימות, מסמכים, שאלות והבהרות, הכנת מסמכים להשלמת רכישות , אישורים ותשלומים לחיבור לתשתיות גבייה חלוקת דואר כולל חבילות למספר גדול יותר של תושבים רישום לפעוטונים צהרונים חוגים. ולא פעם גם זעם תסכול ובלבול הופנו באופן ישיר לאורית כנציגה הרשמית והזמינה של האגודה.

**בטחון** – רבש"צ היישוב נדרש לקחת אחריות כוללת מול גורמי הצבא ומול הקבלנים הבונים בשלוחה ולנהל את כל המערך תוך הפעלת נאמני בטחון ושומרים מטעם הקבלנים והבונים. בסופו של דבר אירוע הבניה בשלוחה הוא תחת אחריותו של רבש"צ אשכולות על כל המשתמע מכך .

**זה המקום להודות לאורית כרמי ולאלון פסח** על מקצועיותם, על הזמינות הסבלנות והשירות שהם נותנים לתושבים החדשים והוותיקים ולשלל קבלנים, ספקים וגורמי המועצה שלא תמיד מבינים את המציאות החדשה באשכולות . ביחד עם יניב המזכיר, שכזכור נכנס לתפקידו לפני תשעה חודשים בלבד , התחלנו במיפוי השירותים ואנו ממליצים למזכירות החדשה להמשיך בתהליך זה לקראת הגדרת תפקידים סמכויות וגיבוש סל שירותים מותאם.

**העלאת דמי תושב מ 140 שח למשפחה ל 320 שח למשפחה** - בתום עבודה יסודית שערכנו לאורך שבועות ארוכים בהם למדנו את כל מרכיבי ההוצאות וההכנסות של היישוב הגענו להחלטה כי המציאות מחייבת להעלאת מיסי תושב שיהווה בסיס לבניית תקציב שיאפשר לנו לקיים משק כלכלי מאוזן ואף יאפשר לנו לממש בעתיד את תכניות הפיתוח . ערכנו חוגי בית בהם הסברנו והצגנו את הרציונל לבניית התקציב ובאסיפת חברים שהתקיימה אושר ברוב מכריע תקציב אחראי ומקדם שיהווה בסיס לתכניות עבודה בטווח הקצר והבינוני.

**הקטנת הגרעון השנתי של הפעוטון והצהרון**- משימתו הראשונה של יניב מילס מיד עם כניסתו לתפקיד מזכיר היישוב במרץ 2017 הייתה הכנת תכנית להבראת הפעוטון והצהרון. הסכמנו כולנו פה אחד שפעוטון וצהרון מהווים במשך שנים רבות נטל כלכלי לא מבוטל על תקציב האגודה ומצד שני אי אפשר לבטל שירות הכרחי זה לתושבים ונדרש אף להרחיבו ולהעלות את איכותו . הוכנה תכנית לשינויים ארגוניים ובוצעה הפרדת מערכות בין הפעוטון והצהרון. שני הגופים הללו מנוהלים בשני תקציבים נפרדים כיחידות עסקיות נפרדות ועצמאיות מאוזנות מבחינה תקציבית, הגדרנו מחדש את התפקידים והיקפי המשרות של מנהלת פעוטון ומנהלת צהרונים, והושם דגש מיוחד על ניהול מקצועי של כל עובדי האגודה באופן חוקי ונכון על כל ההיבטים.

**חצרנות : (אחזקה ניקיון גינון ) –** לאורך כל תקופת כהונתנו עלו תלונות רבות בנוגע לנראות היישוב ותחזוקתו , חשוב לנו להבהיר שהמשכנו לנהל את תחום החצרנות כפי שהיה מנוהל באשכולות ב 9 שנים האחרונות ( עארף ) ובמקביל שקלנו חלופות וניסינו לבנות מודלים שונים להעלאת הרמה כמובן בהינתן המצב הכלכלי של האגודה לצערנו בחודש אוקטובר 2017 בו התרחש הפיגוע בהר אדר השתנו הנחיות הביטחון הנוגעות לאופן העסקתו של עארף ביישוב . נדרשנו לקבל החלטות ויצאנו לחפש ולגבש אלטרנטיבות בשלב זה המודל שהוחלט הוא לפרק את שלושת תחומי החצרנות ולנהל אותם מול קבלני שירות נפרדים בימים אלה מתחיל לעבוד קבלן ניקיון ביישוב , אנו בוחנים הצעות מחיר לקבלני גינון , כמו גם לקבלני עבודות אחזקה שונים בהתאם לאופי העבודה.

**עלויות משפטיות –** בקיץ 2016 הוגשה תביעה נגד האגודה ע"י 27 משפחות שרכשו בתים/מגרשים בשלוחה ב . נדרשנו להתארגן עם ייצוג משפטי מתאים לאור נפח התביעה והסוגיות שנידונות בה. לצורך כך שכרנו את שירותיהם של משרד עו"ד ליפא מאיר סך עלות הייצוג המשפטי עד סוף 2017 עומדת על עשרות אלפי שקלים בשנה . ברור לכל בר דעת שעלויות גבוהות אלו המושתות על האגודה הם עול כבד שיש לנהל באחריות ציבורית ומצד שני מדובר על תביעה גדולה מאד שאין להקל בה ראש ולהתארגן בייצוג משפטי הולם כדי לייצג כראוי את עמדת האגודה .

 **תקציב** - סגירת תקציב מול ביצוע לשנת 2017 מראה שינויי משמעותי בצמצום גירעונות הפעוטון והצהרון אם כי עדיין יש עבודה לבצע בנושא כמו גם התייחסות מיוחדת בתקציב לעלויות הנוספות בגין הייצוג משפטי , טיפול בפחת מים גבוה, ונושאים נוספים שיובאו לאישור תקציב 2018 באסיפת חברים עי המזכירות הבאה.

בימים אלו אנו שוקדים על הכנת הצעת תקציב 2018 לאישור ע"י המזכירות הבאה

**פיתוח ובינוי**-

הסתכלות אסטרטגית על הצרכים הפיזיים של היישוב בגין הגידול הדמוגרפי

**הכנת תכניות /פרוגרמה למבני ציבור ופיתוח שצפ"ים**

קיימנו קבוצות חשיבה עם קשת רחבה של תושבים מכלל שכבות הגיל על מנת להבין את הצרכים השאיפות והחלומות שלנו באשכולות, המטרה לחשוב יחד מה אנחנו רוצים בטווח הארוך. את החלומות שלנו העברנו לתכנון לאדריכל רוני גולדשמיט , על מנת להתחיל להכין תכניות בינוי שיהפכו לתוכניות ביצוע במועד המתאים . המטרה להיות מוכנים וערוכים מראש לקולות קוראים המתפרסמים מעת לעת והדרך היחידה למימוש קולות קוראים היא הגשה של תכנית בינוי מאושרת לביצוע.

**פרויקטים בביצוע באשכולות :**

**מבנה בית כנסת בשטח ציבורי ( חום) 502 –סיום הכנת תכניות להיתר בניה**

ביצענו רכישת מבנה יביל בגודל 250 מ"ר שייעודו בית כנסת וישמש גם לצרכי קהילה נוספים . המבנה נרכש מתוך מטרה לשמש את אספות הקהילה הגדולות מאחר והוא מתאים לגודל העתידי של היישוב 140 משפחות בסוף 2018 !! . הוכנו תכניות העמדה של המבנה, כולל תכנית פיתוח , אומדן עלויות הכוללות והכנת תכניות ביצוע לקראת קבלת היתרי בניה , וגיוס משאבים לקראת יציאה לביצוע

**כיתת גן שניה בשטח ציבורי (חום) 501 –בביצוע**

בימים אלו נבנית כיתת גן נוספת בצמוד לכיתת הגן הקיימת , עבודות ביסוס הקרקע בעיצומן ומבנה הגן יוקם בהמשך ( מבנה יביל ) .

**שני גני שעשועים מחודשים בשצ"פ 708, 709 -בביצוע**

בתום עבודה מאומצת של תכנון מוקפד ותהליך ארוך של גיוס משאבים יצאנו לביצוע שיקום שני גני משחקים ברחוב בתי אמנה. נוספו מתקנים , מתקני ישנים שופצו והובאו לתקן , נבנתה גדר אבן חדשה לתיחום וסגירת הגן ועבודות התשתית לריבוד ומיקום עמודי הצללות בעיצומן

**תשתיות מים –הוגשו תכניות בהמתנה לאישור קול קורא**

הוכנו תכניות מפורטות והתקבל היתר בניה להתאמת תשתית המים ביישוב והתאמתו לגידול הצפוי כולל הכנות וחיבור כל השלוחות למערכת המים היישובית כולל פירוק מגדל המים הישן . הוגש קול קורא לחטיבה להתיישבות- עדיין לא התקבלה תשובה

**חומת ההפרדה –הוגשה בקשה , בהמתנה לקבלת אישור משרד הבטחון**

החומה סביבנו היא עובדה קיימת וברור לנו שלא הייתה לנו יכולת לבטל את הקמתה ואין לנו יכולת לשנות מציאות זו אך ברור לנו שהנראות שלה פוגמת בנוף הייחודי של אשכולות ואנו עומדים על כך שמראה הגדר יהיה אסתטי ככל שניתן וכמה שפחות פוגע בנראות היישוב. במהלך חצי השנה האחרונה מתנהל שיח שלנו ביחד עם המועצה מול מנהלת קו התפר במטרה לקבל תקציב מיוחד לטיפול בנראות החומה בכניסה ליישוב ובמקומות נוספים לאורך החומה . התקיימו פגישות אצל ראש המועצה וכן סיור ביישוב של מתכננים וקבלנים של משרד הביטחון ואנו צפויים לקבל תכניות אדריכליות לאישור ממשרד הביטחון .

**שחב"ק - מגרש כדורגל חדש בשצ"פ 506-אושר קול קורא בהכנת תכניות לפני ביצוע**

הגשנו תכנית לקול קורא למשרד הספורט ומפעל הפיס להקמת מגרש כדורגל מקצועי באשכולות שיוקם בצמוד למגרש הכדורסל הקיים , לשמחתנו זכינו בהשתתפות של מפעל הפייס והחלה עבודת הכנת חוזים ותכניות ביצוע .מי שמעוניין לעיין בתיק מוצר מפורט מוזמן לתאם עם יניב .

**תשתיות בינוי ואכלוס שלוחה ב'-**

אכלוס השלוחה החל כבר ב מאי 2016 כאשר בפועל לא היו תשתיות ביוב וחשמל בשלוחה כתוצאה מכך תושבים שעברו להתגורר בשלוחה נאלצו להיות מחוברים לחשמל באופן זמני באמצעות עמודי התאורה בנוסף לכך עבודות תשתית מערכת הביוב התעכבו ולא אפשרו אכלוס בבתים, נקראנו לעזרת המשפחות והודות לעבודתו של זבולון, תוך ניצול קשרים אישיים עם גורמים בכירים בחברת החשמל, הצליח לזרז את חיבור השלוחה לחשמל קבוע תוך שהוא מפעיל לחצים עצומים על גורמים במועצה על מנת לקדם במרץ את עבודות תשתית הביוב וחתימה על טפסי 4 שאפשרו בסופו של דבר חיבור הבתים לחשמל קבוע בזמן סביר. כך הדבר גם בנוגע לקידום והתחלת עבודות סלילת כביש בטחון היקפי ליישוב .

במהלך החודשים הקרובים תתבצע מסירתם של כל בתי ארזים למשפחות החדשות והשלב הסופי והאחרון של פיתוח השלוחה הכוללות יחלו ביוני 2018 . חשוב להדגיש כי השלוחה עדיין לא נמסרה ליישוב ו/או למועצה לצורך אחזקה ומתן שירותים בתחילת פברואר חברת ארזים יגישו לאגודה ולמועצה תכניות פיתוח סופיות לעיון ולאישור לפני ביצוע.

בשלושת החודשים האחרונים עסקנו בישיבות מנהלת הבניה במועצה בהפקת הלקחים מהבניה בשלוחה ב' כפי שבוצעה בפועל עי היזם ארזים כולל הפקת לקחים מתהליכי הקליטה, ניהול ופיקוח על הקבלנים , ביצוע ומסירת התשתיות , לוחות זמנים, סוגיות בטחון וכו. אנו מכינים מסמך משפטי שיסכם את הלקחים ואת השינויים הנדרשים לקראת הבניה בשלוחה הבאה לכשתתקבל ההחלטה ויתקבל האישור עי המועצה.

**סוגיות משפטיות**

**תביעות -** במהלך כהונתנו נדרשנו להתמודד עם מספר סוגיות המשפטיות חלקן באו על פתרונן (תביעת החקלאים, בקשתו של יוסי לוי ) והמשמעותית ביותר היא תביעה של 27 משפחות שרכשו בתים/מגרשים בשלוחה ב. החלטנו להיות מיוצגים בעניין זה ע"י משרד עורכי דין מהטובים שיש בארץ בנושאים מסוג זה.

**תביעת הרוכשים** - התביעה הוגשה בקיץ 2016 ובשנה האחרונה עסקו יחד עם עורכי הדין שלנו באיסוף כל החומר והמידע הקיימים בנושא להגיש כתבי הגנה מנומקים התקיימו מספר דיונים בבית המשפט לקראת שלב גילוי מסמכים . לתדהמתנו התובעים הגישו בקשה לבית המשפט המחוזי לתיקון נוסף של כתב התביעה בית המשפט דחה את בקשתם התובעים ערערו לבית המשפט העליון אשר קיבל את ערעורם ולפני כשבוע ימים הוגש כתב תביעה חדש שבימים אלו אנו לומדים אותו ועוןבדים על הכנת כתב הגנה חדש למעשה כל ההליך המשפטי מתחיל מחדש. זה אומר עלויות ייצוג משפטי נוספים . הדיון המקדמי הראשון נקבע ל 8 לאפריל 2018 .

מיותר לציין שההליך המשפטי התנהל שנה וחצי האחרונות בד בבד ותוך כדי כניסתן ליישוב של המשפחות התובעות אשר לעיתים קרובות מצאנו את עצמינו בניגוד עניינים וקונפליקט מובנה מולם – שהרי מדובר בתושבים חדשים שאין להם מושג איך מתנהלת אגודה שיתופית ומחובתנו כמזכירות וכקהילה לסייע להם בהתאקלמות ביישוב ומצד שני הם מגיעים עם טענות והשגות בנוגע לאופן עבודת האגודה ובעיקר בנוגע לאופן בו מנוהלים הכספים בה , מכאן שלא תמיד ניתן להתנהל בשקיפות מלאה בכל מה שנוגע להתנהלות שלנו כאגודה בייצוג בתביעה.

**קהילה חינוך נוער תרבות וספורט**

מיסוד עבודתה של מאיה בן ציון כרכזת קהילה אפשר לקיים מגוון רחב של פעילויות תרבות וקהילה לאורך כל השנה כולל הקמת וועדות חינוך ואיקלום .עם סיום עבודתה יצאנו לחפש מתוך מטרה לאייש את המשרה החשובה והקריטית של רכזת קהילה באשכולות , חיפשנו ולא מצאנו ומאחר ולא רצינו להישאר בווקום וללא איוש תפקיד קריטי זה פנינו לאיילת שלום שהסכימה והתגייסה לבצע את התפקיד בהתנדבות במשך חצי שנה. איילת הקימה צוות קהילה וביחד הם מוציאים לפועל מגוון רחב ועשיר של פעילויות ורוקמים הלכה למעשה קהילה חדשה באשכולות.

פעילות הנוער בכלל ותנועת הנוער הלאומי בפרט נידונו והובאו לסדר היום לאורך כל השנתיים האחרונות , הקדשנו לכך מספר רב של ישיבות ומפגשים : עם מדריכת הנוער, עם ההורים , עם הנוער, עם מנכל התנועה , עם גורמי המועצה , כל זאת כדי לחדד ולהבהיר שאנו כמזכירות מעריכים ומוקירים את פעילות הנוער הלאומי ביישוב ואין ולא הייתה לנו שום כוונה בשום שלב שהוא להפסיק את הפעילות המבורכת הזו . יחד עם זאת הבהרנו לכל הגורמים המעורבים שמודל המימון שעליו הוחלט בעבר מחדד את הבעייתיות ומציף קושי רב במתן מענה לנוער שלא משתתף בתנועה. לשמחתנו נמצא רכז נוער לאשכולות **יער שלום** שהחל את עבודתו עם הנוער והצעירים . יער כפוף ישירות למזכיר היישוב ועובד בשיתוף פעולה וביחד עם הנוער הלאומי ומחויב להצלחתם.

**שינוי השיח והתרבות**

**ביסוס ערוצי תקשורת מקצועיים, ופורמליים** - לאורך כל תקופת כהונתנו נקטנו במדיניות עבודה מכבדת ומכובדת מול התושבים ועובדי האגודה. כמזכירות נמנענו ככל שניתן מהתערבות אקטיבית בעבודתו של מזכיר היישוב ושל עובדי האגודה. נמנענו מתגובות ופתיחת דיונים בפלטפורמות אינטרנטיות כגון פייסבוק/ וואטסאפ וזאת מתוך רצון לייצר שיח בוגר ענייני ומקדם מול עובדי האגודה הרלוונטיים המטפלים בנושא ובמקומות הראויים לכך.

תושבים ובעלי עניין הוזמנו להגיע לישיבות מזכירות ולהעלות את דרישותיהם ובקשותיהם ללא היסוס. קיימנו מפגשי חוגי בית , מפגשי שיח תושבים פתוחים, מפגשי הסברה למשפחות החדשות , בהם התקיים שיח פתוח והתקבל מענה לשאלות בנושאים שונים . שלל פעילויות קהילה ותרבות שאפשרו היכרות ומעורבות חברתית, התקיימו שלוש אספות החברים בהם נדרשו חברי האגודה להכריע בסוגיות רגישות ומהותיות בענייני הקהילה ותקציב האגודה. אנו גאים בעובדה שאספות אלה התברכו בנוכחות גבוהה ביותר של חברי אגודה והתנהלו באופן מקצועי שקול בוגר רציני וענייני. **כל הכבוד לקהילת אשכולות !**

**לסיכום**

**ניסינו לסכם בקצרה את העשייה המרובה ולהאיר את הסוגיות המהותיות העיקריות איתן התמודדנו במהלך השנתיים האחרונות.**

**הצמיחה הדמוגרפית האינטנסיבית ביישוב מציבה אתגרים וסוגיות מורכבות ולא פשוטות בפני עובדי האגודה ונבחריה. לנוכחותם של זבולון כלפה ושל יעקב כהן הייתה תרומה משמעותית ביותר בקידום סוגיות אלה ואחרות ובפתרון הבעיות והקונפליקטים שהתעוררו. ניסיונם הרב מיישובים אחרים במרחב תרם לנו רבות בחידוד הבעיות ומציאת פתרונות ומתן מענה מדויק לנו באשכולות. ועל כך נרצה להודות לזבולון וליעקב מקרב לב על תרומתם ומחוייבותם לקידום היישוב.**

**זכינו לעבוד האחד עם השניה בעבודה משותפת של כל צוות המזכירות בכבוד הדדי באחריות מנהיגות וסולידאריות ביחד עם מזכיר נמרץ ומקצועי ובשותפות של ישי גבאי, הכל יחד היוו תנאי לניהול תקין ואחראי של האגודה.**

**תודה על האמון שנתתם בנו ובברכת הצלחה למזכירות הבאה שתבחר.**

**שלכם**

**נטע אלקובי-חיון, רוברטו(רולו) אינסוא, רונית גמליאל**

**זבולון כלפה, יעקב כהן , יניב מילס, ישי גבאי**